L'Ajuntament de Carcaixent aposta per l'energia elèctrica renovable a les seves instal·lacions
19 de juny de 2017

Carcaixent

L'Ajuntament de Carcaixent ha adjudicat a Iberdrola el contracte per al subministrament d'electricitat amb la certificació d'energia amb garantia d'origen 100% renovable als seus 75 punts de subministrament. A més, s'ha acordat que totes les futures instal·lacions del consistori es contractaran també sota aquesta modalitat de contractació respectuosa amb el medi ambient.

La signatura del contracte s'ha celebrat hui a les dependències municipals entre l'alcalde de Carcaixent, Francesc Salom, i el delegat comercial d'Iberdrola a la Comunitat Valenciana, Joaquín Longares.

Amb aquest acord, l'Ajuntament de Carcaixent es compromet a aplicar a les seves instal·lacions els objectius climàtics i energètics de la Unió Europea, en triar l'electricitat d'Iberdrola amb garantia d'origen 100% renovable, que respecta el medi ambient i evita les emissions de CO 2 i altres gasos contaminants. La Comissió Nacional dels Mercats i la Competència és la que certifica tot el procés de Garantia d'Origen renovable des de la seva generació fins a la comercialització i ús.

A més, la companyia s'ha compromès a donar un tractament comercial diferencial a l'Ajuntament de Carcaixent mitjançant un gestor personal i un servei d'atenció permanent a través dels quals canalitzar totes les gestions comercials i incidències.

També tindrà en compte les característiques específiques de cada punt de subministrament de cara a poder optimitzar la potència instal·lada i, en última instància, minimitzar-ne els costos.

El delegat comercial a la Comunitat Valenciana, Joaquín Longares, ha manifestat que amb aquest contracte "subministrem electricitat de forma sostenible, i manifestem el compromís d'Iberdrola a favor de les energies renovables, netes, eficients i sense emissions de carboni."

Per la seva banda, l'alcalde de Carcaixent, Francesc Salom, afirma que "aquest acord ens serveix per avançar en la implantació de mesures de sostenibilitat i respecte pel medi ambient en la nostra localitat que, a més, ens permet millorar l'eficiència energètica de les instal·lacions municipals. Estos beneficis es traslladen, per exemple, a l'hora d'accedir a nous sistemes de subvencions europees on el subministrament net d'energia és fonamental per poder accedir-hi ".